《怀任澹存园居》
清代·储国钧

浮云结曾阴，天色惨将夕。城中转萧条，何况园居客。

柴门闭荒烟，萝径断行迹。四山晚逾翠，一水寒自碧。

饥禽将子鸣，落叶和苔积。应迟子猷棹，未蜡阮生屐。

何时就君宿，把酒话畴昔。

作者简介：清江苏荆溪人，字长源。储雄文子。独好为诗，有闻于时。杜门屏迹，绝不与豪贵人通。家贫无以为资，至并日而食，怡然不以为意，惟曰与其徒陆致远讲说古诗人遗法，相吟啸为乐。著有《一壑风烟集》、《艳碧斋集》、《放集》。